РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

11Број 06-2/279-21

28. јун 2021. године

Б е о г р а д

ЗАПИСНИК

35. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ И КОНТРОЛУ ТРОШЕЊА ЈАВНИХ СРЕДСТАВА, ОДРЖАНЕ 28. ЈУНА 2021. ГОДИНЕ

Седница је почела у 12,10 часова.

Седници је председавала др Александра Томић, председник Одбора.

Седници су присуствовали чланови Одбора: Верољуб Арсић, Зоран Бојанић, Никола Јоловић, Душко Тарбук, Оливера Пешић, Бобан Бирманчевић, Братимир Васиљевић, Ана Чарапић, Владимир Маринковић и Милорад Мијатовић.

Седници су присуствовали заменици чланова Одбора: Велибор Милојичић (заменик Горана Ковачевића), Угљеша Марковић (заменик Душана Бајатовића) и Розалија Екрес (заменик Золтана Пека).

Седници нису присуствовали чланови Одбора: Соња Влаховић, Љиљана Кузмановић Вујаковић, Војислав Вујић, као ни њихови заменици.

Седници су присуствовали представници Министарства финансија Саша Стевановић, државни секретар, Милица Јовановић, помоћник министра, и Ана Триповић, директор Управе за јавни дуг.

На предлог председника, Одбор је, једногласно **(13 народних посланика је гласало „за“), утврдио** следећи

Д н е в н и р е д:

- Усвајање записника са 33. и 34. седнице Одбора;

1. Разматрање Фискалне стратегије за 2022. годину са пројекцијама за 2023. и 2024. годину, коју је поднела Влада (број 400-976/21 од 4. јуна 2021. године);
2. Разматрање Предлога закона о потврђивању Финансијског уговора Гасни интерконектор Ниш – Димитровград – Бугарска (граница) између Републике Србије и Европске инвестиционе банке, који је поднела Влада (број 011-1095/21 од 17. јуна 2021. године);
3. Разматрање Предлога закона о потврђивању Уговора о кредитном аранжману бр. 0020008959 који се односи на необезбеђени зајам до износа од 431.685.732,79 евра уз гаранцију UKEF у циљу финансирања одређених грађевинских услуга од стране Bechtel Enka UK Limited, који послује у Србији преко Bechtel Enka UK Limited Огранак Београд за потребе привредног друштва „Коридори Србије" д.о.о. Београд у вези са изградњом инфраструктурног коридора аутопута Е-761 деонице Појате-Прељина (Моравски коридор) између Републике Србије коју заступа Влада Републике Србије, поступајући преко Министарства финансија као Зајмопримца и J.P. MORGAN AG као Агента и JPMORGAN CHASE BANK, N.A., LONDON BRANCH као Аранжера и JPMORGAN CHASE BANK, N.A., LONDON BRANCH као Првобитног зајмодавца, који је поднела Влада (011-1094/21 од 17. јуна 2021. године).

Пре преласка на рад по утврђеним тачкама дневног реда, **Одбор је,** једногласно (13 народних посланика је гласало „за“), **без примедби,** усвојио записнике са 33. и 34. седнице Одбора.

Одбор је, једногласно (13 народних посланика је гласало „за“), **у**својио предлог председника Одбора да се, ради ефикаснијег рада Одбора, о тачкама дневног реда 2. и 3. води заједнички јединствени претрес, у складу са чланом 76. Пословника, а да се, потом, о свакој тачки дневног реда Одбор посебно изјасни.

**ПРВА ТАЧКА ДНЕВНОГ РЕДА: Разматрање Фискалне стратегије за 2022. годину са пројекцијама за 2023. и 2024. годину**

 Саша Стевановић, државни секретар Министарства финансија, представио је главне акценте Фискалне стратегије за 2022. годину са пројекцијама за 2023. и 2024. годину, наглашавајући да се предвиђа постепена стабилизација јавних финансија и усмеравање фискалног простора на јавне инвестиције у циљу опоравка и раста привреде. Истакао је да је Влада опредељена у вођењу одговорне и предвидиве фискалне политике која је синхронизована са монетарном политиком Народне банке Србије и да остаје фокусирана на санирање последица епидемије изазване корона вирусом, као и на лоцирање нових извора раста. Кумулативна стопа раста у периоду за који се доноси Фискална стратегија би износила 12,5% и биће вођена примарно растом домаће тражње и, са опоравком глобалне трговине, додатно подржана позитивним доприносом нето извоза.

 Државни секретар је нагласио да ће се наставити усклађивање раста плата и пензија по швајцарској формули, која подразумева увећање пензија које је једнако збиру половине стопе раста просечне зараде и половине стопе раста потрошачких цена, као и да ће просечна индексација у наредном периоду износити између пет и шест процената. Такође је истакао да ће посебна пажња бити усмерена на раст капиталних инвестиција државе у наредном периоду, да су планирана улагања у инфраструктуру на свим нивоима, али и у здравство, заштиту животне средине, просвету, културу, одбрану и друге области које представљају најважније функције државе.

 Саша Стевановић је истакао и да су макроекономски фискални ризици детаљно разрађени у овом документу, као и да су присутне неизвестности тока и трајања пандемије, брзине масовне имунизације, начин и брзина опоравка глобалне привреде, потребе за додатном помоћи привреди и бројне обавезе које могу проистећи из имплицитних и експлицитних гаранција државе као подршка привреди у току пандемије.

Такође је нагласио да Народна банка Србије и Фискални савет, на основу датог мишљења, подржавају политику Владе, односно макрекономске показатеље који су дефинисани, подржавају износ капиталних пројеката, али и да постоји пар примедби које се односе на реформу плата запослених у јавном сектору, на занемарене фискалне ризике који се могу квантификовати, као што су судски спорови и локалне самоуправе, и на недовољно утемељен план унапређења структура субвенција.

 У дискусији је учествовао народни посланик Милорад Мијатовић.

 Одбор је, једногласно (са 14 гласова „за“), одлучио да Влади да позитивно мишљење на Фискалну стратегију за 2022. годину са пројекцијама за 2023. и 2024. годину.

**ДРУГА И ТРЕЋА ТАЧКА ДНЕВНОГ РЕДА: Заједнички јединствени претрес предложених закона**

Ана Триповић, директор Управе за јавни дуг, образложила је Предлог закона о потврђивању Финансијског уговора Гасни интерконектор Ниш – Димитровград – Бугарска (граница) између Републике Србије и Европске инвестиционе банке, наводећи да је укупна вредност пројекта 85,5 милиона евра. Европска инвестициона банка одобрила је зајам од 25 милиона евра, 49,6 милиона бесповратно суфинансира ЕУ из ИПА фондова), док ће се остатак трошкова покривати из буџета Републике Србије и сопствених средстава ЈП „Србијагас" Нови Сад.

У наставку је образложила Предлог закона о потврђивању Уговора о кредиту за изградњу Моравског коридора, наводећи да је то једна од најзначајнијих саобраћајница која повезује централне делове Републике Србије са два најважнија путна правца, Коридором 10 и 11, као и да ће изградњом ове саобраћајнице бити повећана доступност општинским центрима, привредним зонама и туристичким дестинацијама. Истакла је да за овај део кредита у износу од 431.685.732,79 евра Извозна кредитна агенција Велике Британије (UKEF) даје свеобухватну гаранцију за политички и трговински ризик у погледу главнице и камате које ће доспевати на плаћање у склопу кредитних средстава одобрених од стране JP Morgan Chase, National Association, London Branch.

У дискусији је учествово народни посланик Владимир Маринковић.

 После обједињене расправе о предлозима закона, присупило се изјашњавању о предлозима закона појединачно.

**ДРУГА ТАЧКА ДНЕВНОГ РЕДА**: **Предлог закона о потврђивању Финансијског уговора Гасни интерконектор Ниш – Димитровград – Бугарска (граница) између Републике Србије и Европске инвестиционе банке**

На основу члана 156. став 3. Пословника Народне Скупштине, Одбор је, једногласно ( 14 народних посланика је гласало „за“), одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Финансијског уговора Гасни интерконектор Ниш - Димитровград - Бугарска (граница) између Републике Србије и Европске инвестиционе банке.

За известиоца Одбора на седници Народне скупштине одређена је др Александра Томић, председник Одбора.

**ТРЕЋА ТАЧКА ДНЕВНОГ РЕДА**: **Предлог закона о потврђивању Уговора о кредитном аранжману бр. 0020008959 који се односи на необезбеђени зајам до износа од 431.685.732,79 евра уз гаранцију UKEF у циљу финансирања одређених грађевинских услуга од стране Bechtel Enka UK Limited, који послује у Србији преко Bechtel Enka UK Limited Огранак Београд за потребе привредног друштва „Коридори Србије" д.о.о. Београд у вези са изградњом инфраструктурног коридора аутопута Е-761 деонице Појате-Прељина (Моравски коридор) између Републике Србије коју заступа Влада Републике Србије, поступајући преко Министарства финансија као Зајмопримца и J.P. MORGAN AG као Агента и JPMORGAN CHASE BANK, N.A., LONDON BRANCH као Аранжера и JPMORGAN CHASE BANK, N.A., LONDON BRANCH као Првобитног зајмодавца**

На основу члана 156. став 3. Пословника Народне Скупштине, Одбор је, једногласно (14 народних посланика је гласало „за“), одлучио да поднесе следећи

И З В Е Ш Т А Ј

Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању уговора о кредитном аранжману бр. 0020008959 који се односи на необезбеђени зајам до износа од 431.685.732,79 евра уз гаранцију UKEF у циљу финансирања одређених грађевинских услуга од стране Bechtel Enka UK Limited, који послује у Србији преко Bechtel Enka UK Limited Огранак Београд за потребе привредног друштва „Коридори Србије" д.о.о. Београд у вези са изградњом инфраструктурног коридора аутопута Е-761 деонице Појате-Прељина (Моравски коридор) између Републике Србије коју заступа Влада Републике Србије, поступајући преко Министарства финансија као Зајмопримца и J.P. MORGAN AG као агента и JPMORGAN CHASE BANK, N.A., LONDON BRANCH као Аранжера и JPMORGAN CHASE BANK, N.A., LONDON BRANCH као Првобитногзајмодавца.

За известиоца Одбора на седници Народне скупштине одређена је др Александра Томић, председник Одбора.

Седница Одбора је завршена у 13,00 часова.

Седница је тонски снимана.

 СЕКРЕТАР ПРЕДСЕДНИК

 Тијана Игњатовић др Александра Томић